11.10.2021.

### Informācija aktualizēta 10.01.2022.

### *(atbilstoši grozījumiem MK 28.09.2021. noteikumos Nr.662*

###  *(MK 06.01.2022. noteikumi Nr.1, MK 16.11.2021. noteikumi Nr.761; MK 26.10.2021. noteikumi. Nr.721) un*

### *MK 09.10.2021. rīkojumā Nr.720*

### *(MK 07.01.2022. rīkojums Nr.2, MK 24.11.2021. rīkojums Nr.879))*

**Izmaiņas sociālo pakalpojumu saņemšanā un sniegšanā ārkārtējās situācijas laikā**

Arvien ir spēkā Covid-19 infekcijas izplatības pārvaldības likumā noteiktā vispārējā tiesiskā kārtība un atbilstoši piesardzības pasākumi saistībā ar Covid-19 izplatības ierobežošanu, valsts institūciju darbības pamatprincipi, ieskaitot pakalpojumu sniegšanu pēc ārkārtējās situācijas beigām, atbilstoši piesardzības pasākumi un ierobežojumi privātpersonām, kā arī īpaši nosacījumi sociālās un veselības aprūpes pakalpojumu nodrošināšanai Covid-19 izplatības periodā. Saskaņā ar minētā likuma 2.panta pirmo daļu, ja vien citos likumos nav noteikts citādi, valsts institūcijas nodrošina darbību atbilstoši normatīvajiem aktiem, ievērojot šajā likumā noteikto kārtību, kā arī šādus nosacījumus:

1. pakalpojumus atbilstoši iespējām sniedz attālināti, neierobežojot privātpersonu tiesības un neradot pārmērīgu administratīvo slogu institūcijai;
2. ja pakalpojumus nav iespējams sniegt attālināti, tos sniedz klātienē, nodrošinot nodarbināto un pakalpojumu saņēmēju drošību atbilstoši epidemioloģiskās drošības prasībām un rekomendācijām.

2021.gada 9.oktobrī spēkā stājās Ministru kabineta 2021.gada 9.oktobra rīkojums Nr.720 “Par ārkārtējās situācijas izsludināšanu” (turpmāk – MK rīkojums Nr.720), bet 2021.gada 11.oktobrī stājās spēkā Ministru kabineta 2021.gada 28.septembra noteikumi Nr.662 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – MK noteikumi Nr.662), kas aizstāj Ministru kabineta 2020.gada 9.jūnija noteikumus Nr.360 un nosaka virkni epidemioloģiskās drošības pasākumu, kas veicami, lai ierobežotu Covid-19 infekcijas izplatību.

Ar 2022.gada 7.janvāra grozījumiem MK rīkojumā Nr.720[[1]](#footnote-1) **ārkārtējā situācija ir pagarināta līdz 2022.gada 28.februārim.**

Saskaņā ar MK rīkojuma Nr.720 3.punktu ir noteikts, ka ārkārtējās situācijas laikā ir piemērojami normatīvie akti Covid-19 infekcijas izplatības un seku pārvarēšanas jomā, izņemot MK noteikumu Nr.662  [8. punktu](https://likumi.lv/ta/id/326729#p8), 17.5. apakšpunktu, 23., 24., 25., 26., 27., 28., 29., 30., 31., 32., 33., 34., 36., 52., 179., 194., 329., 331. un 335. punktu, 3.1., 3.2., 3.3. un 3.4. apakšnodaļu[[2]](#footnote-2).

**!** Attiecīgi, tā kā atbilstoši MK rīkojuma Nr.720 3.punktam ārkārtējās situācijas laikā nav apturēta MK noteikumu Nr.662 3.5.apakšnodaļā “Sociālo pakalpojumu sniegšanas nosacījumi” noteikto normu piemērošana,tad **MK noteikumos Nr.662 noteiktās speciālās prasības sociālo pakalpojumu sniegšanai un saņemšanai ir piemērojamas arī ārkārtējās situācijas laikā.**

**MK noteikumos noteiktās speciālās drošības prasības sociālo pakalpojumu sniedzējiem:**

1. **Nosacījumi klientiem sociālo pakalpojumu saņemšanai**

**Sociālos pakalpojumus var saņemt persona, kurai ir vakcinācijas[[3]](#footnote-3) vai pārslimošanas sertifikāts vai kurai pēdējo 72 stundu laikā pirms pakalpojuma saņemšanas veikts RNS tests un tā rezultāts ir negatīvs, kā arī ja šai personai nav akūtu elpceļu infekcijas slimības simptomu.**

**!** **Izņēmuma gadījumā, ja pakalpojuma nesniegšana, pārtraukšana vai izbeigšana rada invaliditātes risku vai  apdraudējumu veselībai (t.sk. darbspējas zuduma risku), dzīvībai vai drošībai,** **pakalpojumu** *(piemēram, aprūpes mājās pakalpojums, tehnisko palīglīdzekļu pakalpojums, sociālās rehabilitācijas pakalpojumi no vardarbības cietušiem bērniem un pieaugušām personām, sociālās rehabilitācijas pakalpojumi no cilvēku tirdzniecības cietušām personām, psihosociālās rehabilitācijas pakalpojumi paliatīvā aprūpē esošiem bērniem un viņu ģimenes locekļiem, krīzes centru pakalpojumi, patversmes vai naktspatversmes pakalpojumi, asistenta vai pavadoņa pakalpojums u.c**.)* **var saņemt arī persona bez sadarbspējīga vakcinācijas[[4]](#footnote-4) vai pārslimošanas sertifikāta vai negatīva Covid-19 testa, kas veikts ne vēlāk kā 72 stundas pirms pakalpojuma saņemšanas** (69.punkts).

**Ilgstošas sociālās aprūpes un sociālās rehabilitācijas institūcijas pakalpojumu saņemšanas nosacījums - personai, kas tiek ievietota ilgstošas sociālās aprūpes un sociālās rehabilitācijas institūcijā,** ir vakcinācijas[[5]](#footnote-5) vai pārslimošanas sertifikāts vai **sadarbībā ar ģimenes ārstu pēdējo 48 stundu laikā pirms ievietošanas veikts RNS tests un tā rezultāts ir negatīvs**, izņemot bērnus, kuriem nekavējoties (ārkārtējos gadījumos) nepieciešams nodrošināt uzturēšanos minētajā institūcijā (70.punkts).

1. **Nosacījumi sociālo pakalpojumu sniegšanai**

**Sociālos pakalpojumus var sniegt epidemioloģiski drošā, epidemioloģiski daļēji drošā un epidemioloģiski nedrošā vidē** (MK noteikumu Nr.662 68.punkts un 70.7.apakšpunkts, MK rīkojuma Nr.720 5.1.5.¹apakšpunkts).

* **Ilgstošas sociālās aprūpes un sociālās rehabilitācijas pakalpojumi (t.sk. pusceļa mājas pakalpojumi)** tiek sniegti, nodrošinot epidemioloģiskās drošības prasības *(skat. Ieteikumus ilgstošas sociālās aprūpes un sociālās rehabilitācijas institūcijām  ārkārtējās situācijas laikā -* [*https://www.lm.gov.lv/lv/socialas-aprupes-iestadem*](https://www.lm.gov.lv/lv/socialas-aprupes-iestadem) *).*

Vienlaikus ilgstošas sociālās aprūpes un sociālās rehabilitācijas institūcijai ir jānodrošina personu, kuras uzņemtas institūcijā vai atgriezušās no stacionārās ārstniecības iestādes,  10 dienu pašizolācija, ja šai personai nav sadarbspējīgs vakcinācijas[[6]](#footnote-6) vai pārslimošanas sertifikāts (70.3.apakšpunkts).

***!*** *Izņēmuma gadījumā, kad no stacionārās ārstniecības iestādes tiek izrakstīts klients, kuram ir diagnosticēts Covid-19, bet kuram atbilstoši ārstējošā ārsta norādītajam vairs nav nepieciešama ārstēšanās stacionārajā ārstniecības iestādē (nav izteiktu simptomu), vadoties pēc līdzšinējās prakses rīcībai izņēmuma gadījumā, institūcijai jānodrošina tā uzņemšana, nodrošinot klienta nošķirtu ievietošanu izolācijas telpā un visus karantīnas pasākumus.*

***!*** *No 2021.gada 23.novembra ilgstošas sociālās aprūpes un sociālās rehabilitācijas institūcijām ir jāveic darbinieku ar augšējo elpceļu infekcijas pazīmēm testēšana ar antigēna testu, kā arī jāveic minēto darbinieku uzskaite atbilstoši saņemto un izlietoto testu skaitam, uzskaitē papildus iekļaujot informāciju par antigēna noteikšanai izlietoto testu skaitu, kuros konstatēts pozitīvs rezultāts. Ja tā antigēna testa rezultāts ir pozitīvs, darbinieku jāatstādina no darba pienākumu veikšanas un viņam jāuzdod nekavējoties sazināties ar ģimenes ārstu, lai veiktu Covid-19 infekcijas laboratorisko diagnostiku un apzinātu kontaktpersonas, uz kurām jāattiecina pašizolācijas prasības (70.6.apakšpunkts).*

**!**Ar 2022.gada 7.janvārī pieņemtajiem grozījumiem MK rīkojums Nr.720 tika papildināts ar 5.1.5. 1 apakšpunktu, kas nosaka, ka, lai mazinātu Covid-19 izplatības riskus, var organizēt ilgstošas sociālās aprūpes un sociālās rehabilitācijas klientu, tai skaitā klientu ar pabeigtu primāro vakcināciju vai balstvakcināciju vai pārslimošanas sertifikātu, testēšanu ar Covid-19 rutīnas skrīninga testu par valsts budžeta līdzekļiem".

**!** Vienlaikus ar 2022.gada 6.janvāra grozījumiem MK noteikumos Nr.662[[7]](#footnote-7) 70.punkts papildināts ar 7.apakšpunktu, nosakot, ka par valsts budžeta līdzekļiem var organizēt ilgstošas sociālās aprūpes un sociālās rehabilitācijas institūciju klientu (tai skaitā klientu ar pabeigtu primāro vakcināciju vai balstvakcināciju vai pārslimošanas sertifikātu) testēšanu ar Covid-19 skrīninga testu. Ilgstošas sociālās aprūpes un sociālās rehabilitācijas institūciju darbiniekiem ir tiesības pieprasīt un apstrādāt no klientiem iegūto informāciju par atbilstību pilnībā vakcinētas vai balstvakcinētas vai pārslimojušas personas statusam (tai skaitā sertifikāta derīguma termiņu, ja personai ir pārslimošanas sertifikāts), kā arī Covid-19 testa rezultātus. Klients uzrāda attiecīgo sadarbspējīgo sertifikātu vai testa rezultātu pēc pakalpojuma sniedzēja norīkotas personas vai kontroles institūciju pieprasījuma.

* **Sociālās rehabilitācijas pakalpojumus ar izmitināšanu** nodrošina, ievērojot nosacījumu par individuālo aizsardzības līdzekļu (IAL) un dezinfekcijas līdzekļu (DL) lietošanu, distances un pulcēšanās ierobežojumu ievērošanu, telpu vēdināšanu un citu atbilstošo prasību ievērošanu (71.1.apakšpunkts).

***!*** *Gadījumā, ja šajā periodā personai tomēr izpaužas Covid-19 simptomi, ir jānodrošina visi karantīnas pasākumi.*

* **Individuāli vai personu grupai sniedzamie sociālie pakalpojumi un tiem pielīdzinātie pakalpojumi** (dienas centra, dienas aprūpes centra, psihosociālās rehabilitācijas, aprūpes mājās un citi sociālās aprūpes un sociālās rehabilitācijas pakalpojumi, sociālā dienesta, bāriņtiesas, ārpusģimenes aprūpes atbalsta centru pakalpojumi, asistenta un pavadoņa pakalpojumi)tiek sniegti:
* attālināti;
* klātienē, ievērojot epidemioloģiskās drošības prasības, ja attālināta pakalpojumu sniegšana nav iespējama. (72.punkts).

Minētos pakalpojumus iekštelpās var sniegt līdz 10 personām vienlaikus (ieskaitot darbiniekus), nodrošinot distancēšanās ievērošanu, IAL un DL lietošanu un telpu vēdināšanu ik pēc 2 stundām. Sniedzot pakalpojumus ārpus telpām, tos var sniegt vienlaikus līdz 20 personām, nodrošinot IAL un DL lietošanu, kā arī distancēšanos.

1. **Nosacījumi darbiniekiem un personām, kuras līgumattiecību izpildes laikā pakalpojuma sniegšanas vietā nonākt saskarē ar pakalpojumu saņēmējiem** (70.4., 71.2. un 72.2.apakšpunkti, MK rīkojuma Nr.720 2.16.apakšpunkts, 3.punkts)

**!** Ar 2022.gada 6.janvāra grozījumiem MK noteikumos Nr.662 precizēta 70.4., 71.2. un 72.2. apakšpunktu redakcija, nosakot, ka pakalpojumu sniedz personas, kuras var uzrādīt sertifikātu, kas apliecina pabeigtu primāro vakcināciju vai balstvakcināciju vai pārslimošanas sertifikātu, kā arī nosakot, ka personas, kuras līgumattiecību izpildes laikā pakalpojuma sniegšanas vietā nonāk saskarē ar pakalpojuma saņēmējiem, var uzrādīt sertifikātu, kas apliecina pabeigtu primāro vakcināciju vai balstvakcināciju vai pārslimošanas sertifikātu. Vienlaikus, lai neradītu risku sociālo pakalpojumu pieejamībai personām ar smagiem funkcionāliem traucējumiem, 72.2.apakšpunktā saglabāts līdzšinējais nosacījums, saskaņā ar kuru vakcinācijas[[8]](#footnote-8) vai pārslimošanas sertifikātu var neuzrādīt tās personas, kuras sniedz pakalpojumu, dzīvojot vienā mājsaimniecībā ar pakalpojuma saņēmēju.

**!** Tāpat ar minētajiem grozījumiem MK noteikumu Nr.662 2.16.apakšpunkts izteikts jaunā redakcijā, nosakot, ka “pilnībā vakcinēta persona - persona, kurai ir pabeigta primārā vakcinācija un pagājušas ne vairāk kā 150 dienas kopš Janssen ražotās vakcīnas devas saņemšanas vai ne vairāk kā 270 dienas, kopš saņemta pēdējā citas vakcīnas deva, vai persona ir saņēmusi balstvakcināciju”. **Minētā norma stāsies spēkā 2022.gada 15.februārī.**

1. ###  MK 2022.gada 7.janvāra rīkojums Nr.2 “Grozījumi Ministru kabineta 2021. gada 9. oktobra rīkojumā Nr. 720 "[Par ārkārtējās situācijas izsludināšanu](https://likumi.lv/ta/id/326729-par-arkartejas-situacijas-izsludinasanu)"”.

 [↑](#footnote-ref-1)
2. MK noteikumu Nr.662 5.3.apakšpunkts nosaka, ka šajos noteikumos paredzētās vispārējās epidemioloģiskās drošības prasības nav attiecināmas uz sociālo pakalpojumu sniedzējiem, kuri nodrošina sociālos pakalpojumus ar ilglaicīgu vai īslaicīgu izmitināšanu. Nozarei speciālās drošības prasības ir noteiktas šo noteikumu 3.5.apakšnodaļā. [↑](#footnote-ref-2)
3. Ar pabeigtu primāro vakcināciju vai balstvakcināciju. [↑](#footnote-ref-3)
4. Skat. 3.atsauci. [↑](#footnote-ref-4)
5. Skat. 3.atsauci. [↑](#footnote-ref-5)
6. Skat. 3.atsauci. [↑](#footnote-ref-6)
7. ###  MK 2022.gada 6.janvāra noteikumi Nr.1 “Grozījumi Ministru kabineta 2021.gada 28.septembra noteikumos Nr.662 "[Epidemioloģiskās drošības pasākumi Covid-19 infekcijas izplatības ierobežošanai](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai)".

 [↑](#footnote-ref-7)
8. Skat. 3.atsauci. [↑](#footnote-ref-8)